정조 2년
副司直姜游疏曰。伏以親臨大閱。鑾輿穩旋。萬民聳觀。群情普欣。臣雖未聞軍旅之事。竊嘗考之。月令。敎戰陣習五戎。載於季秋之月。故是月也。天子乃厲飾載旌。執弓挾矢。七騶咸駕。北面誓之。此帝王之盛節也。今我聖上。迺於是月而閱武。何但臨御後應行之例。實合古聖王月令之政。於乎。盛矣。孰不仰殿下之克詰戎政也。第布營陣而閱兵馬。建旌旗而鳴金鼓。考坐作進退之節。習左右擊刺之技者。乃所以飾戎政。而其實則將所以禦戎寇而討叛逆也。然則誅亂賊而嚴懲討者。卽戎政之大者。而乃殿下。凡於治逆之際。每從惟輕之典。三司府院之啓。一向相持。尙此靳允。非所以奉天討之道也。今有罪關軍律。而若不加法。則猶不可以濟師。況罪犯惡逆。而終不加誅。則其將何以爲國乎。伏願殿下。毋遑曰聖意之有在。而必軫翫寇之戒。毋遑曰兇賊之略誅。而必嚴討逆之典。從速收殺。永絶後慮。是乃戎政之先務也。噫。今之逆變。如種下生種而迄未止熄。今之連啓。如薪上積薪而尙不嚴處。隱憂未已而王章莫伸。在群下體國之道。固不當謄傳而止。在聖上慮事之道。恐不宜例批而止。此是臣之所常泄泄者。故玆當閱武之餘。敢因詰戎之道而陳之焉。仍伏念向來朝參。卽我聖上御極後大朝會也。殿下以不世出之聖。奮大有爲之志。誕敷十行之大詰。爰有四目之條列。旣燭生弊之源。又示懋本之道。而猶以不自居之聖心。又敎之曰。咨爾在廷群僚。倘不以視爲空言。憂國如家。思有實效之道。又命有懷者。各得以自陳。臣亦獲廁末班。仰覩盛事。誠不勝寸心之自激。臣曹以戎政。有所櫽栝者。豈不欲對揚休命之萬一。而不但其說甚長。非造次間可以盡達者。而庭討方嚴。他說猶輕。臣姑泯默而退。臣得伏見以統禦事判付下者及守摠事傳敎下者。臣之愚見。有可以仰陳。以備裁擇者。故玆敢忘其猥越而冒昧言之。噫。如臣不肖。顧何足齒數於搢紳之列。亦何敢與論於當世之務。而若其願忠之誠。亦自不後於人。曾於乙未。以目下習操軍餉等事。忘欲講究於戎政。而伊時先大王。方在靜攝中。不敢以支辭輒犯瀆擾。雖不果爲。而儲蓄銀貨。亦兵家之所當重者也。臣嘗以爲不可忽焉。而燕行銀貨。逐年無節。將至於國中無銀。不節之。則一年而有一年之害。二年而有二年之害。不可不及早論之。故果於乙未十月。獨以銀貨一事。先陳短疏。而區區餘懷。尙今耿近。又爲之刮磨而有成本者矣。嗚呼。大誥中。制民産成人材裕財用三者。若言其要。則惟在我殿下躬行節約。漸民以仁。磨民以義。勞之來之。輔之翼之。使民風移而俗易。自力於勤實之地。克祛其浮靡之習。鼓舞動盪於不知不覺之中。然後方可以國泰民安。終臻熙皞之域。則聖諭中。漸磨成就。期有實效者。已得其要。而至若減冗食。又得裕財之要道。非臣膚淺之見所可容易說到者。而昔當周康王嗣服之初。召公所以陳戒者。首以張皇六師。無壞我高祖寡命爲言。則詰戎政。亦有國之急務也。若其制置之粗迹。或有迷見之可以一二妄論者。而苟究其本。亦惟在於鞏固根本之地。則根本之地。豈不在於都城乎。都城。乃宗廟社稷之所在。人民財貨之所萃。此爲必守之地。而議者皆以爲都城不可守。昔當壬辰丙丁之亂。輒委而去之。适變小醜。而亦不城守。一有警急。我先搖動。滿城波蕩。終致狼狽。臣常爲之太息。惜其爲計之不早也。惟我先大王。深惟國之大計。曉諭都人。以固守都城之意。遂頒下守城節目。猗歟盛哉。然城堞之不固。猶復前日。而在在有弸潰之形。軍餉之無儲。猶復前日。而間間有稱貸之議。如是而何以繫都民之心。爲固守之計乎。江都則連年築城。而都城城堞。則恬不爲意。南漢則計年儲穀。而都城軍餉。則全無餘蓄。臣不敢知。今亦猶以爲都城不可守。而以江都南漢爲他日之晉陽耶。江都則四面環海。固利於禦陸寇。而三面泊船。不利於禦海寇。此非緩急必歸之地。南漢則山勢孤絶。糧運有難繼之慮。城內狹窄。多兵有難容之憂。此非持久可守之地。以臣計之。莫如專意於都城。則又莫如預講守城之策。多儲軍餉之米。何者。子曰。足食足兵。民信之矣。孟子曰。鑿斯池也。築斯城也。效死而民不去。然則曰足食足兵也。曰鑿池築城也者。如車兩輪。如鳥兩翼。不可偏廢者也。故曰以城稱人。以人稱粟。信哉。有城而無粟。則無城同。有粟而無城。則與無粟同。必也固斯城也。儲斯粟也。然後始可以論兵矣。臣請先言守城之道。次言儲穀之道。可乎。議者曰。我國都城。周回甚闊。不可守也。東南不險。不可守也。此皆只見其形。而不知守城之道也。昔大明高皇帝。築城於汴京。周爲五十里。如以城周之廣闊爲不可守。則以高皇帝之深謀遠慮。豈爲五十里之城哉。我國都城。則周回不滿萬步。又阻以木覓仁王白嶽三面之固。連以北漢天險外府之城。獨東南兩隅。雖無險阻之可言。而此之於中原野城。則乃負險之城也。或曰我東人心。不可與守城。而苟使城堅而糧積。人皆知守城必生。去城必死。則雖使胡越同城。亦當一心。而況列聖朝深仁厚澤。浹於都民之心。又知其守城而可生。則豈有不可守之慮乎。特患軍餉之無儲。城堞之不固耳。韓愈守戒曰。今人之宅於都者。知穿窬之爲盜。則必重其垣墻。內固扃鐍以防之。此匹夫之所及。而況以堂堂千乘之國。不思所以爲之備者哉。臣愚。竊以爲都城疎虞處。則不可不改築也。此非臣之言。前輩已多有此議矣。昔在肅廟朝。故相臣李畬。建議修築都城。至於巡視城堞。量緩急遠邇。而分授五軍門。使各節省。專意築之。其言曰。論者以城闊爲病。而此與孤軍臨急入保者不同。國君與萬民共守。則勢不可狹小。又曰。柳成龍鄭經世李廷龜。皆以都城爲必守地。成龍欲設雉於水口門外。旣聚石。因朝論紛紜而止。廷龜欲增築都城。期以十年。數臣者身經變故。目見利病。其所規劃。豈偶然哉。其疏殆累百言。今不敢盡達。而廷議終無擔當者。區劃已定而事遂已。惜乎。可勝歎哉。噫。都城疎虞。不待明智者而皆憂之。獨於修築之計。則好立異議。外方城築。或過數十里而多改之。獨於都城之役。則輒爲持難。此其故何也。如以時詘役鉅爲難。則亦豈無變通之道乎。凡築城之役。專委於京曹。而每有難當之憂。則中止之議。勢固然也。行臣之言。則自有漸次就完之道。臣有商量於下段者。臣且先言守城之具。臣壹怪夫。都城外八門。皆有守門軍。而獨無巡城軍也。八門則石築旣堅。鐵門又錮。而猶且以軍守之。城築則只是拳石之相累者。而無人巡視。疎密倒置。臣竊惜之。故曰當置巡城軍。我國國力。雖不能若彼中之多置守城軍。而每二百步二人。則都城萬步。當以百人而分排矣。如或以爲平時。何必巡城爲哉。又以爲萬步百人。無所賴焉。則此乃有不然者。凡人國之有所設置者。豈謂必有是事之迫在目下而爲之哉。誠以爲國之道。不可以無備也。如是無益之事。則以燕人之習兵。而何爲置守城軍乎。乃所以防於未然也。防於未然。則自戢覦覬者之心。而又或收不虞之功。昨年軍鋪軍之捉得凶賊者。豈非置軍鋪軍之效乎。夫以萬步之城。而巡之以百人者。誠若稀疎。而每二千步。領之以各軍門哨官。使之五日替番。使巡城軍逐更巡城後。納栍於領將。考其勤慢。則足以報無事矣。夫城築之當晝頹圯者。雖責之於禁松軍。而當夜頹圮者。雖是城之自頹者。在慮患之道。則旣不知事變之如何。卽當防守之不暇。而每於經夜後始知之。此甚疎漏矣。今若置巡城軍。則當夜之頹圮。卽可以防守之。設有意外可慮之形。亦得以卽備之。比之於全不巡視。付一城於相忘之域。則其得失。又當何如耶。故曰。雖用人。亦可矣。巡城之規。當晝出夜直。而一人每夜巡城。則此非可堪之役。雇價則雖以百人定額。而使二百人分受一望雇價。使之五日替番。則每朔一人。當爲一望番矣。雇價則依闕內雇立軍之例。每朔定給四兩。而每一人一望番。各受二兩。則雖曰二百人。而每番巡城者。只爲百人。雇價應下者。亦爲百人。一年雇價。當爲四千八百兩矣。然後每二千步。備置柵木千枚。則萬步之內。當爲五所。五所所置者。當爲五千枚。苟當守城之時。每百步分置五十枚。如有城築頹圮之患。則運致附近柵木而橫遮之。則盜雖在下。無以仰攻。而我兵則可以下攻矣。此雖非六子之所言。而歷觀前史。毁城之以柵得全者。班班可考。如無柵木之預備者。則其何以倉卒取辦乎。臣則竊以爲。守城之具。莫如柵木之預備也。至若巡城所費之錢。柵木備置之道。臣亦有商量於下段者。臣且先言軍餉儲蓄之道。臣聞城堅而厚。士民備薪食給。此守法也。又曰。師旣淹久。糧食無有。百姓怨咨。上不能止。由是觀之。守城之道。惟在於儲糧。則軍餉乃戎政之先務。而都城軍餉。全無餘蓄。軍兵放料。僅得以新舊相繼。乙未春則至欲貸惠廳米而給之。顧今國計。可謂寒心。乘土之備。寧容少緩。臣謹按守城節目。旣以三門外之民。盡編於守城行伍。或當守城之時。則門外之民。亦當捲而入城內矣。其勢當仰哺於國。而城內居民。亦將無處求食。昨年城門纔閉數日。兩城中已患穀貴。或當守城之時。則城內居民。亦朝家之憂也。臣未敢知惠廳之大同各倉之軍米。其可以當之乎。且況軍兵料米之在江上者。又無以取用。則將何以爲計乎。前所謂以人稱粟者。臣已微發其端矣。如欲以人稱粟。則軍兵常料外。雖別儲十萬石。僅爲八萬人三月之食。都城之人。不特止於八萬人。則十萬石猶有不足之慮。而我國以一隅偏邦。財賦不能當天下一省之地。雖使君臣上下交相勉修。以盡樽節之方。無以廣儲蓄。故臣姑欲以十萬石爲定數。此亦非我國歲入之所可辦者。故初欲那移於江都南漢各道。以充十萬石。而實有零碎之歎。亦有騷擾之慮。何幸我殿下。修明舊典。各宮房折受之還納者。其數不少云。朝家經費。雖患不足。而從前亦能牽架以度。則雖非此還納結數。亦或可以捱過。臣竊以爲還納結數。則姑歸之五軍門。以充十萬石。然後還付之度支。以補經用。亦非晩也。如或有以改色之無路爲難。則各樣貢物及各樣軍料。每間年以軍餉給之。以惠廳米軍兵料之新捧者。充其數而留之。著爲定式。以爲用舊蓄新之道。則何憂乎改色之無路乎。臣旣論儲穀之道。請且陳習操之說。漢臣鼂錯曰。卒不服習。以其將予敵也。春秋操鍊法意甚重。而向來內而各軍門。外而諸道臣。爲念軍兵之弊。輒爲之停操。雖若爲目下之惠。終難免姑息之政。故臣於平日。稔知其弊。以爲習操。決不可廢。而何幸我殿下。赫然振刷。內而各軍門之每月例習。外而諸各道之春秋合操。一依定制而修擧之。臣實贊歎之不已。顧無可以仰勉者。而惟是鄕軍之弊。猶有可陳者。夫軍兵之弊。非但其勞也。以其習操時。許多浮費。遠地往來。難當也。古者。兵寓於農。故六十四井。備出戎車一乘。甲士三人。步卒七十二人。然則同井之內。非人人皆兵也。特同井之內。各自出力。以助軍兵也。蓋兵者。旣出其性命。以衛平民。則爲平民者。亦當出其財力。以助軍兵。而我東則閑遊者。巧作名色。規避軍役。不肯爲軍兵落一毛。故當其習操也。浮費許多。而無人相助。哀彼團束之兵。雖在平時。尙苦糜費之偏重。其何望緩急之得力哉。如無顧助之道。而只行督迫之政。則易失人和。先犯兵忌。軍兵之弊。不可不顧也。今雖不能行古者同井之制。略倣其規。當軍兵之赴操也。自所居洞。無論名色。量宜分排。收聚財力。以助軍費。則庶可爲兵農相須之道。而我東人心。狃於故常。新令纔下。異議橫生。事未就緖。弊已隨後。臣知其不可爲也。無已則所以救其弊而助其費者。有二道焉。何也。臣聞太公敎戰之法曰。一人學戰敎成。合之十人。十人學戰敎成。合之百人。百人學戰敎成。合之千人。千人學戰敎成。合之萬人。萬人學戰敎成。合之三軍之衆。以此言之。則不必盡聚列邑之兵。使節度使合操。然後可以敎戰也。王安石新法。擧皆有弊。而獨保甲法。深得兵家之遺意。雖行之。可也。今不必盡從其制。而參之以兵書。略加變通。春則使各邑待監兵營狀聞行關。與營校眼同。團束一邑之軍兵。依十人百人千人學戰之規。各自操鍊於本邑。秋則節度使。始依例合操。則雖不春秋合操。而可以鍊兵。亦可以除軍兵一番遠地往來之費。此則捄軍弊之一道也。習操時。例有軍兵犒饋。此實慰勞軍兵之意也。又有試射賞格。此亦激勸將士之意也。法非不美。而反爲軍兵之弊。蓋軍兵罷操後。皆以卽歸爲便。而乃以犒饋試射。不得卽歸。畢竟犒饋之所受者。徒歸虛糜。賞格之所施者。亦無實效。臣意以爲犒饋所入。每人例五升米。春秋犒饋。合爲一斗。竝賞格所入者。皆以米劃給。以乾犒饋例。永爲定式。當軍兵之赴操也。自各其邑先爲出給。則可以助軍兵往來之費。而亦無罷操後遲滯之弊。此則助軍費之一道也。春操雖停。亦足以鍊兵而無遠地往來之弊。斗未雖少。亦足以助費而示朝家軫恤之意。如此則可以得軍兵之勸心矣。至於馬兵。其弊尤甚焉。專責備馬於馬軍。渠何從而自備戰馬乎。故當其習操也。太半貰馬而當之。其實則乃無馬之馬兵。將焉用哉。臣聞人馬相親。然後可以爲用。故平時備馬。落其四下。適其溫涼。使之人知馬性。馬知人意。則臨陣而無齟齬之慮。當戰而無顚蹶之患矣。今之馬軍。臨急貰馬。如當緩急。實無備馬之路。而設或備馬。人不知馬性。馬不知人意。顚蹶立至。而無所可用。則預備戰馬。卽兵家急務也。然而一馬所入。其價不貲。有非若干顧助之所可當者。勢當自朝家備給。而若其馬價。則臣亦有商量於下段者矣。嗚呼。臣之前後所陳。難望其採施。而如或有一二可用者。則至於所用之財力。誠無出處。惟是傳敎中。汰冗兵。不但爲壯軍制。而亦可以裕財用矣。古者千乘之國。甲士只三千人。步卒僅七萬餘人。而我國則只以束伍言之。至爲十九萬之多。古者國君。只食二千八百八十人。而我國則都下養兵。臣雖不得的知其數。而幾至萬數云。各道束伍。苟充額數。而雜以老弱。都下軍兵。徒費廩料。而間有疲劣。軍制之不壯。國用之虛糜。職由於軍額之太多。周世宗曰。兵務精不務多。乃大簡諸軍。精銳者升之。羸弱者斥之。當世宗時。幅員甚廣。敵國雖多。而能以寡敵衆。所向皆捷。此則兵不在多。而惟責於精。今若就束伍中步軍馬兵雜色軍。使地方官各除其四之一。而憑其疤記。親自看審。惟選壯實者。則老弱可減者。當爲四萬八千人。而壯實者。猶近十五萬兵。非不多也。老弱之見減者。使之拔諸隊伍。歲納一兩。則僅爲年年浮費之半。渠輩必樂從而無怨言矣。雖曰除減。而只令免役。謂之餘丁。名目則依前入屬於軍籍。待弱者之稍長。每五年更爲簡閱。使之次次陞實。則朝家不失軍額元數。而又可以減習操時犒饋米四萬八千斗。當變則又可以盡數調付於城守糧運之時矣。至於京軍。則此皆專仰於料布。不宜一朝盡汰。以失其心。且是根本之地。則不必如束伍所減之數。令各軍門有闕勿補。只減其二十之一。則所減者。殆近五百名矣。五百名所減。似爲太縮。而分排於各軍門每番入直各處。則其數亦不至太縮。多寡比前不甚相懸。而五百名料布之當爲國用者。米近四千斛。布近四千疋。以錢計之。則當爲數萬餘兩。束伍所納者。亦爲四禹八千兩矣。咸鏡道束伍。爲二萬八千餘人。則四之一所納者。當爲七千兩。而本道元無各樣上納之規。此則捧置該邑。先爲馬兵馬價之用。平安道束伍。爲二萬二千餘名。此亦依北道例。除其所納之錢五千五百兩。留爲馬價。宜矣。除西北兩道一萬二千五百兩。而其餘三萬五千五百兩。則悉輸之都下。先以此移爲築城之用。而以京軍門所減之錢。逐年補之。則歲可以築五百步之城。十餘年。當盡築都城之疎虞處矣。然後移爲買馬之用。則歲可以備得二千馬矣。馬軍元數。合爲二萬六千餘人。若減其四之一。則當爲一萬八千五百餘人。一馬價。出給三十兩。則僅八年後。庶可以備一萬八千五百馬。限之以二十餘年。則城可以盡築。馬可以盡備。然後又作營門之留財。則城之隨補。馬之隨立。亦無難矣。國家方期以億萬年無疆之休。則二十餘年之功。雖若遲久之事。而盤泰之安。可以垂之無窮。豈不休哉。大抵事有更張。則不能無小小弊端。但當視其利害之大小而爲之。況束伍之免役納錢。必是渠輩之所願。而惟是京軍之有闕勿補。雖失待年軍之所望。此亦非敢怨者。元無弊端之可言者。而其利則有選兵築城備馬之大者。只見其益。而不見其害。此正合於汰冗兵壯軍制之道。而生財之道。又無過於此矣。如以爲此不可爲。則又當取用於各道朝家錢財矣。蓋各道監兵水營統營松都之所在者。雖爲他日不虞之所備。亦爲各處公用之所賴。而視之於根本之計。則亦有輕重之可言者。臣竊以爲各道所在錢。量其多寡而分定之。歲取二萬兩。則歲可以築三百步之城矣。又況箕營。每等別備爲五萬兩。間或專取於箕營。亦可以備二萬之數矣。如以爲各處錢財。有名存實無之弊。有難繼用。則又當就儲置米及還穀中變通矣。如使還穀。不至爲民弊。則國力雖曰不足。豈可擬議於外邑還穀。而今之還穀。反爲民弊。蓋分還之規。惟願受者當給之。而各邑還穀。多寡不均。故穀多之邑。則民雖不願。而亦强給之。或逐戶而分之。或計口而分之。多者數十斛。少亦不減十斛。農家一年之收。無以當應納之數。年年如此。或至破家而後已。此是臣之所嘗目覩者也。如令移送於穀少之邑。則最爲便好。而試以三南言之。海邑常患穀少。山郡而移之海邑。則道里之遠。轉輸之難。亦有所行不得者。故穀多之邑。年年生耗。終爲生民之弊。如令各道道臣。査出穀多之邑。穀多之邑。則該邑儲置之當用者。以還穀當之。儲置米則作錢上納。限六千石取之於各邑。則可以備二萬之數。而若逐年取之於初定之邑。則又反有穀貴之患。自該道。更査穀多之邑而移之。則可以均還穀之多寡。應朝家之需用。而待城築之役訖。遂已之。則以一國許多穀物。何難歲取六千石乎。如以爲各道錢財。各邑儲置。非京都之所可移用者。則臣又有所惑者矣。宋臣劉珙曰。荆襄。四支也。朝廷。腹心元氣也。今不憂元氣之憊。而慮四支之不彊。非臣之所敢知也。今之各道。乃四支也。都城。卽腹心也。若爲各道之地。而不爲都城之計。則得無爲劉共父之所惜乎。噫。今之國力。誠無着手處。如不得變通於軍額。則築城之役。亦當爲朝家之憂。買馬一事。勢當徐議之。而巡城軍所入四千八百兩。則臣聞均役廳歲餘者。殆近萬數云。以此取用。亦無不可矣。至若柵木備置之道。此非揀樑之材。如取之於山峽。則何患其難辦。而爲此妄言哉。臣聞軍房。有林木薈蔚者。伏姦之所。且雲梯飛樓。乃攻城之具。則今此都城外樹木之蔚翳者。安知非兵家之所忌乎。臣謂近城樹木之中。取其高之與城齊者。以補柵木。亦無不可矣。一次辦備。作廊收臧。則可以支百餘年。人家材木。或傳累百年。而亦不朽腐者。善蔣之致也。此不過百年一次改備而已。有何難繼之憂乎。鳴呼。安不忘危。哲辟深計。事豫則立。聖人攸訓。苟不能迨其閑暇之時。以盡衣袽之備。而能爲國者。非臣攸聞。殿下之敎有曰。更張之事。輕易論說。或涉太速之嫌。臣誠不勝其欽仰。而第伏念難逢者會也。易過者時也。今幸逢有爲之會。可謂千載一時。而如虛送可爲之時。徒使閱歲經年。則此臣之所甚惜者也。漢臣董仲舒曰。竊譬之琴瑟。其不調甚者。必解而更張之。此誠至言也。統禦守摠等事。改之亦可也。置之亦可也。而都城鞏固之策。則豈可不早爲之所乎。伏願殿下。念哉念哉。臣以一介書生。曾無讀兵之事。亦乏經邦之謨。而乃敢刺口論列。僭踰之罪。臣實愧懼。而子曰。不在其位。不謀其政。程伊川釋之曰。若君大夫問而告者則有矣。朱子答或人之問。而大意以爲事之大者。雖無官。亦當言之。臣旣奉聖旨矣。事又係於國之大計。故臣不以出位爲嫌。不以無職爲拘。敢此陳之。伏乞聖明。俯賜鑑諒而裁處之。仍治臣瀆擾之罪。以安微分焉。答曰。省疏具悉。疏辭下廟堂。稟處。